  Майя Бывальцева 2 миллиард 900 миллион манет сылӥсь молокозавод пуктыны но ватсэтъёстэк гурт возёс сиён-юон поттонъя 3 миллиард 600 миллион манет сылӥсь предприяти кылдытыны чаклало. Кызьы ивортӥзы Россиысь гурт возёсъя но сиён-юонъя министерстволэн пресс-службаяз, удысэтлэн кивалтӥсеныз Александр Ткачёвен пумиськон дыръя 14-тӥ инвожое со сярысь вераз элькунлэн тӧроезлэсь ужзэ быдэсъясь Александр Бречалов. «Тодӥсько, 2017-тӥ арысь 1-тӥ кварталлы йылпумъянъёсъя, Удмуртиын гурт возёсын ваньбур поттон будэ. Будон 2 процентлэсь трос луиз. Удмуртиысь гурт возёслы кун ласянь юрттэт сётон улсын таяз арын Россиысь гурт возёсъя министерство федерал коньдэтысь 1 миллиард 200 миллион манет келяз. Оскисько, со куд-ог ӧръёсъя басьтэм азинлыкез утьыны луонлык сётоз шуыса», — вераз Александр Ткачёв. 2016-тӥ арын элькунын 542 сюрс тонна ю-тысь (+2%) но 227 сюрс тонна бакча сиёнъёс (+2%) люказы, вандыны шуыса 180 сюрс тонна (+4%) пудо но тылобурдо будэтӥзы но 983 миллион курегпуз поттӥзы. Озьы ик Удмуртиын 735 сюрс тонна йӧл кыскизы (+2%), котькуд скаллэсь 5 сюрс 700 килограммен (+102 килограмм) йӧл басьтӥзы. Пумиськонын улосвылысь агропром огъетысь туала югдур, гурт возёсэз азинтыны луонлыкъёсты но элькунын быдэсъяськись удыс ӵектосъёс пумысен кенешизы. Тодэ вайытом, 16-тӥ инвожое Ижкарысь ипподромын ӟеч выжыысь пудоез но тылобурдоез возьматон ортчоз. Тегъёс: Ижкар Москва Удмуртия гуртвозёс йӧл гуртвозёсъяминистерство АлександрБречалов  